**ΨΗΦΙΣΜΑ ΤΟΥ  Δ.Σ. του ΔΙΚΗΓΟΡΙΚΟΥ ΣΥΛΛΟΓΟΥ   ΛΑΣΙΘΙΟΥ**

Το Διοικητικό Συμβούλιο του ΔΣΛ σε έκτακτη συνεδρίαση του την 27-9-2022, μετά την ενημέρωση και το κάλεσμα συμμετοχής από τον Σύλλογο Φίλων Νοσοκομείου Ιεράπετρας για την στήριξη του Νοσοκομείου, αποφασίζει την σύνταξη ψηφίσματος και:

**Εκφράζει** την έντονη   αγανάκτηση  και ανησυχία   για την εντυπωσιακή  αδιαφορία και αδυναμία  της Πολιτείας να  αντιμετωπίσει  τα χρόνια  δομικά και λειτουργικά προβλήματα του Νοσοκομείου Ιεράπετρας   τα οποία επιδεινώνονται  και διογκώνονται   συνεχώς   εξαιτίας   της αδιαφορίας αυτής, που προκαλεί και εξοργίζει την τοπική κοινωνία.

**Στηρίζει τ**ις κινητοποιήσεις   του Συλλόγου Φίλων Νοσοκομείου Ιεράπετρας  που εκφράζουν  ολόκληρη την τοπική κοινωνία .

**Επισημαίνει : 1.** Ότι η υγεία αποτελεί ένα από τα ουσιώδη-θεμελιώδη δικαιώματα του ανθρώπου.

**2**. Ότι η διαρκής  υποβάθμιση  και υπολειτουργία του  Νοσοκομείου  με άμεσους ή έμμεσους  περιορισμούς   στη λειτουργία  του, έχει σοβαρότατες  συνέπειες στην ποιότητα των παρεχόμενων υπηρεσιών  και  δημιουργεί επισφαλείς συνθήκες  στην αντιμετώπιση  των προβλημάτων υγείας   -  ιατρικής  διάγνωσης και περίθαλψης - των  πολιτών,  από την φορολογία και τις ασφαλιστικές εισφορές των οποίων αντλούνται οι δαπάνες  λειτουργίας του .

**3.**   Ότι η  απαίτηση για  αποτελεσματικό  Εθνικό Σύστημα Υγείας   δεν συνάδει  με τις τριτοκοσμικές  και απαράδεκτες  συνθήκες λειτουργίας  του Νοσοκομείου Ιεράπετρας, το οποίο  καλείται     να λειτουργήσει  με απαρχαιωμένα  μέσα  και οργανικά  κενά  γιατρών  και νοσηλευτικού  προσωπικού  η έλλειψη των οποίων  έχει πάρει απαράδεκτες  διαστάσεις , με αποτέλεσμα ,  κρίσιμες  περιπτώσεις που  συχνά καλείται  να αντιμετωπίσει,  να μεταφέρονται   στα νοσοκομεία Αγίου Νικολάου  και Ηρακλείου με κίνδυνο  της ζωής των ασθενών    λόγω και  της ιδιαιτερότητας της οδικής  κατάστασης  -στενότητα   του  δρόμου και συνεχείς στροφές- που δεν επιτρέπει  την άμεση   μεταφορά τους  στα νοσοκομεία αυτά .

**Καλεί**την  Πολιτεία  να  αντιμετωπίσει με  σοβαρότητα και υπευθυνότητα     τα  σημαντικά προβλήματα του Νοσοκομείου Ιεράπετρας  που θέτουν σε κίνδυνο  την  κάλυψη  των αναγκών υγείας  των πολιτών  και υποβαθμίζουν  τους στόχους  του Εθνικού Συστήματος Υγείας.

Η ΠΡΟΕΔΡΟΣ                                                                    Η ΓΕΝΙΚΗ ΓΡΑΜΜΑΤΕΑΣ

*Σοφία Τσαγκαράκη Χρυσάνθη Φαρσάρη*